### NN 27/2026 (18.3.2026.), Odluka o informatičkim rješenjima za dostavu izvještaja za potrebe planiranja sanacije kreditnih institucija

Hrvatska narodna banka

317

Na temelju članka 7. Provedbene uredbe Komisije (EU) 2025/2303 od 14. studenoga 2025. o utvrđivanju provedbenih tehničkih standarda u pogledu postupaka, standardnih obrazaca i predložaka za pružanje informacija za potrebe planova sanacije kreditnih institucija i investicijskih društava u skladu s Direktivom 2014/59/EU Europskog parlamenta i Vijeća i o stavljanju izvan snage Provedbene uredbe Komisije (EU) 2018/1624 (SL L 2025/2303, 10. 12. 2025.), članka 7. Provedbene uredbe Komisije (EU) 2021/763 od 23. travnja 2021. o utvrđivanju provedbenih tehničkih standarda za primjenu Uredbe (EU) br. 575/2013 Europskog parlamenta i Vijeća i Direktive 2014/59/EU Europskog parlamenta i Vijeća u pogledu nadzornog izvješćivanja i javne objave minimalnog zahtjeva za regulatorni kapital i prihvatljive obveze (SL L 168, 12. 5. 2021.), članka 2. Provedbene uredbe Komisije (EU) 2021/1751 od 1. listopada 2021. o utvrđivanju provedbenih tehničkih standarda za primjenu Direktive 2014/59/EU Europskog parlamenta i Vijeća u pogledu ujednačenih formata i predložaka za obavijesti o utvrđivanju neizvedivosti uključivanja ugovornog priznavanja ovlasti za otpis i konverziju (SL L 349/5, 4. 10. 2021.), članka 8. stavka 1. Zakona o sanaciji kreditnih institucija i investicijskih društava (»Narodne novine«, br. 146/2020., 21/2022., 27/2024. i 145/2024.), članka 43. stavka 2. točke 10. i članka 77. Zakona o Hrvatskoj narodnoj banci (»Narodne novine«, br. 75/2008., 54/2013. i 47/2020.) guverner Hrvatske narodne banke donosi

ODLUKU

O INFORMATIČKIM RJEŠENJIMA ZA DOSTAVU IZVJEŠTAJA ZA POTREBE PLANIRANJA SANACIJE KREDITNIH INSTITUCIJA

Predmet Odluke

Članak 1.

Ovom se Odlukom pobliže uređuju format i način dostave izvještaja koje kreditna institucija iz članka 2. ove Odluke dostavlja Hrvatskoj narodnoj banci na temelju sljedećih akata:

1) Provedbene uredbe Komisije (EU) 2025/2303 od 14. studenoga 2025. o utvrđivanju provedbenih tehničkih standarda u pogledu postupaka, standardnih obrazaca i predložaka za pružanje informacija za potrebe planova sanacije kreditnih institucija i investicijskih društava u skladu s Direktivom 2014/59/EU Europskog parlamenta i Vijeća i o stavljanju izvan snage Provedbene uredbe Komisije (EU) 2018/1624 (SL L 2025/2303, 10. 12. 2025.; u nastavku teksta: Provedbena uredba Komisije (EU) 2025/2303)

2) Provedbene uredbe Komisije (EU) 2021/763 od 23. travnja 2021. o utvrđivanju provedbenih tehničkih standarda za primjenu Uredbe (EU) br. 575/2013 Europskog parlamenta i Vijeća i Direktive 2014/59/EU Europskog parlamenta i Vijeća u pogledu nadzornog izvješćivanja i javne objave minimalnog zahtjeva za regulatorni kapital i prihvatljive obveze (SL L 168, 12. 5. 2021.; u nastavku teksta: Provedbena uredba Komisije (EU) 2021/763) i

3) Provedbene uredbe Komisije (EU) 2021/1751 od 1. listopada 2021. o utvrđivanju provedbenih tehničkih standarda za primjenu Direktive 2014/59/EU Europskog parlamenta i Vijeća u pogledu ujednačenih formata i predložaka za obavijesti o utvrđivanju neizvedivosti uključivanja ugovornog priznavanja ovlasti za otpis i konverziju (SL L 349/5, 4. 10. 2021.; u nastavku teksta: Provedbena uredba Komisije (EU) 2021/1751).

Obveznici primjene Odluke

Članak 2.

Odredbe ove Odluke primjenjuju se na kreditne institucije sa sjedištem u Republici Hrvatskoj osim ako zakonom ili podzakonskim propisom kojim se uređuje način primjene pojednostavnjenih obveza iz područja sanacije nije drugačije određeno.

Format i način dostave izvještaja

Članak 3.

(1) Izvještaji iz članka 1. ove Odluke dostavljaju se Hrvatskoj narodnoj banci u obliku komprimiranih (ZIP) datoteka, od kojih svaka sadržava točno jedan modul XBRL-CSV za određeni izvještajni datum u formatu usklađenom s tehničkom definicijom Europskoga nadzornog tijela za bankarstvo.

(2) Dostavu izvještaja iz članka 1. ove Odluke Hrvatskoj narodnoj banci kreditna institucija iz članka 2. ove Odluke izvršava u skladu s Uputom za dostavu izvještaja za potrebe planiranja sanacije kreditnih institucija sa sjedištem u Republici Hrvatskoj, koju Hrvatska narodna banka objavljuje na svojim internetskim stranicama.

(3) Smatra se da je kreditna institucija iz članka 2. ove Odluke Hrvatskoj narodnoj banci dostavila izvještaje iz članka 1. ove Odluke ako su ispunjeni sljedeći uvjeti:

1) izvještaji su zaprimljeni u Hrvatskoj narodnoj banci u propisanim rokovima i

2) izvještaji koje je dostavila kreditna institucija zadovoljili su odgovarajuće tehničke zahtjeve i validacijska pravila koja objavljuje Europsko nadzorno tijelo za bankarstvo na svojoj internetskoj stranici, a koja vrijede za određeni izvještajni datum.

(4) Iznimno od stavka 3. ovog članka, Hrvatska narodna banka može u opravdanim slučajevima odstupiti od primjene određenih kontrola podataka koje dostavlja kreditna institucija, a u svrhu osiguravanja točnog i pravodobnog izvještavanja.

Prijelazne i završne odredbe

Članak 4.

(1) Kreditna institucija iz članka 2. ove Odluke dužna je dostavljati Hrvatskoj narodnoj banci izvještaje iz članka 1. ove Odluke na način propisan ovom Odlukom od izvještajnog datuma 31. prosinca 2025.

(2) Stupanjem na snagu ove Odluke prestaje važiti Odluka o informatičkim rješenjima za dostavu izvještaja za potrebe planiranja sanacije kreditnih institucija (»Narodne novine«, br. 145/2021.).

(3) Ako kreditna institucija u skladu sa Smjernicama o ponovnom dostavljanju povijesnih podataka u skladu s EBA-inim izvještajnim okvirom (EBA/GL/2024/04) ili na zahtjev Hrvatske narodne banke dopunjuje ili ispravlja izvještaje sastavljene na izvještajni datum raniji od 31. prosinca 2025., tako izmijenjene izvještaje dostavlja u formatu i na način propisan odlukom iz stavka 2. ovog članka.

Stupanje na snagu

Članak 5.

Ova Odluka stupa na snagu osmoga dana od dana objave u »Narodnim novinama«.

O. br.: 106-091/03-26/BV
 Zagreb, 12. ožujka 2026.

Guverner
 Boris Vujčić, v. r.